### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra Pernille Jacobsen**

I samarbejde med borgere, fagforeninger og forældreorganisationer

Foreningslivet har stor indvirkning på vores trivsel og ikke mindst vores sundhed. Dette gør sig ligeledes gældende for børn og unge med fysiske og kognitive handicaps.

**Forslag**

Ad) At der afsættes 1 mio. kr. til at sikre, at flere børn og unge med handicap, både fysiske og kognitive, kan deltage i foreningslivet i [adresse].

**Baggrund**

I første omgang er det en klar opfordring til, at der skabes en brugerplatform, hvor børn og unge med handicaps kan finde aktiviteter, som de kan deltage i, på trods af deres særlige behov. Dermed en form for aktivitetsoversigt, hvor de kan søge inspiration til mere fysisk aktivitet og socialt samvær.

Derudover er det altafgørende, at aktiviteterne giver plads til børn og unge med særlige behov. Der skal være mulighed for, at de kan søge hjælp hos uddannet personale som kan hjælpe og guide. Det er f.eks. en mulighed at aflastningsordningen tilpasses, så børn og unge kan få deres aflaster med til fritidsaktiviteter.

Et andet forslag vil være en højere grad af samarbejde mellem idrætstilbuddene og bostederne. På denne måde vil bostederne kunne hjælpe de handicappede børn og voksne med deltagelse i aktiviteter. Det vil ligeledes skabe en inklusion af disse børn og unge som ellers ofte kan føle sig uden for fællesskabet. Hvis de lige pludselig får mulighed for at deltage i fodboldklubben, spejdergruppen eller på e-sportsholdet, så vil de opleve et socialt fællesskab, hvor de møder ligesindet med fælles interesser.

På nuværende tidspunkt er det i stedet sådan, at de fleste børn og unge med særlige behov sidder hjemme og ikke bliver aktiveret fysisk eller socialt. Forslaget skal dermed sikre en højere trivsel blandt børn og unge med særlige behov - og samtidig sikre, at de inkluderes i sociale og fysiske fællesskaber.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.